
Pakuotės lapelis: informacija pacientui

Adobil 500 mg/150 mg plėvele dengtos tabletės
paracetamolis ir ibuprofenas

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
· Neišmeskite šio lapelio, nes vėl gali prireikti jį perskaityti. 
· Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
· Šio vaisto negalima vartoti ilgiau kaip 3 dienas.
· Jeigu per 3 dienas Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?
1.	Kas yra Adobil 500 mg/150 mg plėvele dengtos tabletės ir kam jos vartojamos
2.	Kas žinotina prieš vartojant Adobil 500 mg/150 mg plėvele dengtas tabletes
3.	Kaip vartoti Adobil 500 mg/150 mg plėvele dengtas tabletes
4.	Galimas šalutinis poveikis 
5.	Kaip laikyti Adobil 500 mg/150 mg plėvele dengtas tabletes
6.	Pakuotės turinys ir kita informacija


1.	Kas yra Adobil 500 mg/150 mg plėvele dengtos tabletės ir kam jos vartojamos

Adobil 500 mg/150 mg plėvele dengtų tablečių sudėtyje yra paracetamolio ir ibuprofeno.
 
Paracetamolis neleidžia skausmo signalams pasiekti smegenų. Ibuprofenas priklauso nesteroidinių vaistų nuo uždegimo (NVNU) grupei. Jis malšina skausmą ir mažina uždegimą (patinimą, paraudimą, skausmą).

Adobil 500 mg/150 mg plėvele dengtos tabletės vartojamos trumpalaikiam simptominiam silpno ir vidutinio stiprumo skausmui malšinti. 

Jeigu kiltų klausimų apie šį vaistą, klauskite gydytojo arba vaistininko. Jeigu per 3 dienas Jūsų savijauta nepagerėjo arba pablogėjo, kreipkitės į gydytoją.


2.	Kas žinotina prieš vartojant Adobil 500 mg/150 mg plėvele dengtas tabletes

Adobil 500 mg/150 mg plėvele dengtų tablečių vartoti draudžiama:
· jeigu yra alergija veikliosioms medžiagoms arba bet kuriai pagalbinei šio vaisto medžiagai (jos išvardytos 6 skyriuje);
· jeigu anksčiau Jums yra buvęs kraujavimas iš virškinimo trakto arba jo prakiurimas vartojant NVNU;
· jeigu Jūs sergate aktyvia arba atsinaujinančia peptine (t.y. skrandžio arba dvylikapirštės žarnos) opa arba yra buvę bent du atskiri įrodyto išopėjimo arba kraujavimo epizodai; 
· jeigu Jūs reguliariai vartojate daug alkoholio;
· jeigu Jūs sergate sunkiu širdies nepakankamumu, kepenų nepakankamumu arba inkstų nepakankamumu;
· jeigu Jūsų organizme vyksta aktyvus kraujavimas, pvz., į smegenis;
· jeigu Jūsų organizme sutrikusi kraujo gamyba;
· jeigu pavartojus acetilsalicilo rūgšties arba kito NVNU Jus buvo ištikęs astmos priepuolis, pasireiškusi dilgėlinė arba alerginė reakcija;
· paskutinius 3 nėštumo mėnesius;
· jaunesniems kaip 18 metų asmenims.

Įspėjimai ir atsargumo priemonės 
Pasitarkite su gydytoju arba vaistininku, prieš pradėdami vartoti Adobil 500 mg/150 mg plėvele dengtas tabletes.

[bookmark: _Hlk53727480]Pasitarkite su vaistininku arba gydytoju, jeigu sergate infekcine liga – žr. poskyrį su antrašte „Infekcijos“ toliau.

Gydymo Adobil 500 mg/150 mg plėvele dengtomis tabletėmis laikotarpiu nedelsdami pasakykite gydytojui, jeigu sergate sunkiomis ligomis, įskaitant sunkius inkstų funkcijos sutrikimus arba sepsį (kai į kraują patekus bakterijų ir jų toksinų pažeidžiami organai), netinkamą mitybą, lėtinį alkoholizmą arba jei vartojate ir flukloksaciliną (antibiotiką). Gauta pranešimų apie sunkų sveikatos sutrikimą, vadinamą metaboline acidoze (nenormalių kraujo ir skysčių tyrimų rodiklių), pasireiškusį pacientams, vartojantiems paracetamolį įprastinėmis dozėmis ilgą laiką arba kai paracetamolis vartojamas kartu su flukloksacilinu. Metabolinės acidozės simptomai gali būti šie: labai pasunkėjęs kvėpavimas – pagreitėjęs kvėpavimas, mieguistumas, pykinimas ir vėmimas.

Vaistai nuo skausmo ir uždegimo (pvz., ibuprofenas) gali truputį padidinti miokardo infarkto ir insulto riziką, ypač kai vartojami didelėmis dozėmis. Negalima vartoti šio vaisto didesnėmis dozėmis arba ilgiau negu rekomenduojama.

Prieš pradėdami vartoti Adobil 500 mg/150 mg plėvele dengtų tablečių, pasitarkite su gydytoju arba vaistininku, jeigu:
· nesveika Jūsų širdis, pvz., sergate širdies nepakankamumu, krūtinės angina (ji pasireiškia krūtinės skausmu), buvo ištikęs miokardo infarktas, atlikta kraujagyslių šuntavimo operacija, sergate periferinių arterijų liga (susiaurėjus arba užsikimšus arterijoms, sutrinka kojų ar pėdų kraujotaka) arba Jus buvo ištikęs insultas, įskaitant mažąjį, dar vadinamą praeinančiu smegenų išemijos priepuoliu;
· jeigu padidėjęs Jūsų kraujospūdis, cholesterolio kiekis, sergate cukriniu diabetu, arba jeigu kas nors iš Jūsų šeimos narių kada nors sirgo širdies liga ar insultu, arba jeigu rūkote. 

Odos reakcijos
Vartojant Adobil 500 mg/150 mg plėvele dengtas tabletes buvo pranešta apie sunkias odos reakcijas. Jei Jums pasireikštų odos išbėrimas, gleivinių pažeidimas, pūslės ar kitų alergijos požymių, Adobil 500 mg/150 mg plėvele dengtų tablečių vartojimą nutraukite ir nedelsdami kreipkitės medicininės pagalbos, nes tai gali būti pirmieji labai sunkios odos reakcijos požymiai. Žr. 4 skyrių.

[bookmark: _Hlk53728010]Infekcijos
Adobil 500 mg/150 mg plėvele dengtos tabletės gali paslėpti tokius infekcijų požymius kaip karščiavimas ir skausmas. Todėl gali būti, kad vartojant Adobil 500 mg/150 mg plėvele dengtas tabletes, gali būti vėluojama pradėti tinkamą gydymą, o dėl to gali padidėti komplikacijų rizika. Tokių atvejų nustatyta gydant bakterijų sukeltą pneumoniją ir su vėjaraupiais susijusias bakterines odos infekcijas. Jeigu vartojate šį vaistą sirgdami infekcine liga ir Jums pasireiškiantys infekcijos simptomai neišnyksta arba sunkėja, nedelsdami pasitarkite su gydytoju.

Pasakykite gydytojui arba vaistininkui, jeigu:
· Jūs sergate kepenų liga, hepatitu, inkstų liga arba pasunkėjęs šlapinimasis;
· jeigu Jūs piktnaudžiaujate vaistais ar narkotikais;
· jeigu Jūs esate nėščia arba planuojate pastoti;
· jeigu Jūs žindote arba planuojate žindyti kūdikį; 
· jeigu Jūs šiuo metu sergate infekcine liga;
· jeigu Jums numatoma operacija;
· jeigu Jums yra arba anksčiau buvo kuris nors žemiau išvardintų sutrikimų arba sergate ar anksčiau sirgote kuria nors iš žemiau išvardintų ligų: 
· rėmuo, nevirškinimas, skrandžio opa arba kitoks skrandžio sutrikimas;
· vėmimas krauju arba kraujavimas iš išeinamosios angos;
· astma;
· sutrikusi rega;
· polinkis kraujavimui arba kitokiems kraujo sutrikimams;
· žarnų pažeidimas, pvz., opinis kolitas arba Krono liga;
· kulkšnių ar pėdų patinimas;
· viduriavimas;
· įgimtas genetinis arba įgytas tam tikrų fermentų sutrikimas, pasireiškiantis neurologinėmis komplikacijomis ir (arba) odos sutrikimais (porfirija);
· vėjaraupiai;
· autoimuninė liga pvz., raudonoji vilkligė arba kita jungiamojo audinio liga.

Kad neperdozuotumėte šio vaisto,
· patikrinkite, ar kitų Jūsų vartojamų vaistų sudėtyje nėra paracetamolio;
· atsižvelkite į didžiausias rekomenduojamas dozes (žr. 3 skyrių).

Vartojant Adobil 500 mg/150 mg plėvele dengtų tablečių, negalima gerti alkoholinių gėrimų, nes dėl to gali pasireikšti kepenų pažeidimas.

Šis vaistas priklauso nesteroidinių vaistų nuo uždegimo (NVNU), kurie gali sutrikdyti moterų vaisingumą, grupei. Baigus vartoti šį vaistą, toks poveikis praeina.

Ilgai vartojant skausmo malšinamųjų vaistų (analgetikų), gali pasireikšti tam tikras galvos skausmas, kurio negalima šalinti didinant šio vaisto dozę.

Šis vaistas gali iškreipti šlapimo tyrimų naudojant 5-hidroksiindolacto rūgštį (5HIAA) duomenis (jie gali būti klaidingai teigiami). Kad taip neatsitiktų, kelias valandas iki šlapimo mėginio ėmimo ir jo metu nevartokite šio vaisto ir kitų, kurių sudėtyje yra paracetamolio.

Vaikams ir paaugliams
Šio vaisto negalima vartoti vaikams iki 18 metų.

Kiti vaistai ir Adobil 500 mg/150 mg plėvele dengtos tabletės
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Adobil 500 mg/150 mg plėvele dengtos tabletės gali turėti įtakos kitų vaistų poveikiui, o kiti vaistai gali turėti įtakos šio vaisto poveikiui. Tokių vaistų pavyzdžiai:
· slopinantys kraujo krešulių susidarymą – antikoaguliantai, pvz., varfarinas, aspirinas (acetilsalicilo rūgštis), tiklopidinas;
· mažinantys kraujospūdį – AKF inhibitoriai (pvz., kaptoprilis), beta adrenoblokatoriai (pvz., atenololis), angiotenzino-II receptorių blokatoriai (pvz., losartanas);
· vaistai nuo epilepsijos (traukulių);
· chloramfenikolis – antibiotikas ausų ir akių infekcinėms ligoms gydyti;
· probenecidas – vaistas podagrai gydyti;
· zidovudinas – vaistas ŽIV (žmogaus imunodeficito viruso) infekcijai gydyti (šis virusas sukelia įgytą imunodeficito ligą);
· vaistai tuberkuliozei gydyti (pvz., izoniazidas);
· salicilatai ir kiti NVNU;
· diuretikai (šlapimo išskyrimą skatinantys vaistai);
· ličio vaistiniai preparatai (kai kurių rūšių depresijai gydyti);
· metotreksatas (artritui ir kai kurių rūšių vėžiui gydyti);
· kortikosteroidai (pvz., prednizonas, kortizonas);
· metoklopramidas, propantelinas, anticholinerginių savybių turintys vaistai nuo depresijos, narkotiniai analgetikai;
· kolestiraminas (vaistas padidėjusiam lipidų kiekiui serume mažinti);
· takrolimuzas, ciklosporinas (imunitetą slopinantys vaistai, vartojami persodinus organą);
· sulfonilkarbamidai (cukriniam diabetui gydyti);
· kai kurie antibiotikai (pvz., chinolonai ar ko-trimoksazolas);
· širdies glikozidai (vaistai stiprinti širdžiai);
· flukloksacilinas (antibiotikas), dėl didelės kraujo ir skysčių tyrimų nenormalių rodiklių (vadinamos metabolinės acidozės) rizikos (žr. 2 skyrių), kurią reikia skubiai gydyti.

Be to, Adobil 500 mg/150 mg plėvele dengtos tabletės gali turėti įtakos kai kurių kitų vaistų poveikiui, o kai kurie kiti vaistai – Adobil 500 mg/150 mg plėvele dengtų tablečių poveikiui. Dėl to visais atvejais prieš vartodami šį vaistą kartu su kitais pasikonsultuokite su gydytoju arba vaistininku.

Jūsų gydytojas ir vaistininkas turi daugiau informacijos apie vaistus, kurių kartu su šiuo vartoti negalima arba būtina vartoti atsargiai.

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai, prieš vartodama šį vaistą, pasitarkite su gydytoju arba vaistininku.

[bookmark: _Hlk114223592]Nevartokite Adobil 500 mg/150 mg plėvele dengtų tablečių, jeigu Jums yra paskutiniai 3 nėštumo mėnesiai, nes tai gali pakenkti jūsų negimusiam vaikui arba sukelti problemų gimdymo metu. Tai gali sukelti inkstų ir širdies problemų jūsų negimusiam kūdikiui. Tai gali turėti įtakos Jūsų ir Jūsų kūdikio polinkiui kraujuoti ir atitolinti gimdymą arba jis gali trukti ilgiau nei tikėtasi. Pirmuosius 6 nėštumo mėnesius Adobil 500 mg/150 mg plėvele dengtų tablečių vartoti negalima, nebent tai neabejotinai būtina ir yra gydytojo nurodymas. Jei šiuo laikotarpiu arba bandant pastoti Jums reikia gydymo, reikia vartoti mažiausią dozę trumpiausią įmanomą laiką. Jei Adobil 500 mg/150 mg plėvele dengtos tabletės vartojamos ilgiau nei kelias dienas nuo 20-osios nėštumo savaitės, jos gali sukelti inkstų sutrikimų Jūsų negimusiam kūdikiui, dėl kurio gali sumažėti vaisiaus vandenų kiekis aplink kūdikį (oligohidramnionas) arba susiaurėti kraujagyslės (arterinis latakas) kūdikio širdyje. Jei Jums reikia gydymo ilgiau nei kelias dienas, gydytojas gali rekomenduoti papildomą stebėjimą.

Šis vaistas gali sutrikdyti moterų vaisingumą, todėl mėginančioms pastoti moterims jo vartoti nerekomenduojama.

Vairavimas ir mechanizmų valdymas
Vairuodami ir valdydami mechanizmus imkitės papildomų atsargumo priemonių, kol pajusite kaip Jus veikia Adobil 500 mg/150 mg plėvele dengtos tabletės.

Adobil 500 mg/150 mg plėvele dengtų tablečių sudėtyje yra laktozės monohidrato
Jeigu gydytojas Jums yra sakęs, kad netoleruojate kokių nors angliavandenių, tai kreipkitės į jį, prieš pradėdami vartoti šį vaistą.

Adobil 500 mg/150 mg plėvele dengtų tablečių sudėtyje yra natrio
Šio vaisto tabletėje yra mažiau kaip 1 mmol (23 mg) natrio, t. y. jis beveik neturi reikšmės.


3.	Kaip vartoti Adobil 500 mg/150 mg plėvele dengtas tabletes

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką. Negalima vartoti šio vaisto ilgiau kaip 3 dienas.

[bookmark: _Hlk53728805]Reikia vartoti mažiausią veiksmingą dozę ir ją vartoti kuo trumpiau, kiek tai būtina simptomams palengvinti. Jeigu sergate infekcine liga ir Jums pasireiškiantys simptomai (pvz., karščiavimas ir skausmas) neišnyksta arba sunkėja, nedelsdami kreipkitės į gydytoją (žr. 2 skyrių).

Rekomenduojama dozė

Suaugusiesiems įprastinė dozė yra 1 tabletė (500 mg paracetamolio ir 150 mg ibuprofeno) arba 2 tabletės (1000 mg paracetamolio ir 300 mg ibuprofeno) kas 6 val. pagal poreikį, bet ne daugiau kaip 6 tabletės per 24 val.

Vartokite mažiausią veiksmingą dozę kuo trumpesnį simptomams palengvinti būtiną laiką. Jei simptomai nepraeina ar pasunkėja arba šį vaistą tenka vartoti ilgiau kaip 3 dienas, tai pasikonsultuokite su gydytoju.

Negalima vartoti daugiau kaip 6 tablečių per 24 val.
Jeigu gydytojas paskirtų kitokią dozę, laikykitės jo nurodymų. 

Adobil 500 mg/150 mg plėvele dengtas tabletes reikia užgerti pilna stikline vandens. Vagelė skirta tik tabletei perlaužti, jeigu ją visą būtų sunku nuryti, bet ne jai padalyti į lygias dozes.

Vartojimas vaikams iki 18 metų
Adobil 500 mg/150 mg plėvele dengtų tablečių negalima vartoti vaikams iki 18 metų.

Ką daryti pavartojus per didelę Adobil 500 mg/150 mg plėvele dengtų tablečių dozę?
Pavartojus per didelę šio vaisto dozę, nedelsdami kreipkitės į gydytoją, net jeigu jaučiatės gerai. Tai būtina dėl to, kad per didelis paracetamolio kiekis gali sukelti sunkų vėlyvą kepenų pažeidimą. Jeigu įtariate, kad galbūt Jūs pavartojote arba vaikai pavartojo per didelę Adobil 500 mg/150 mg plėvele dengtų tablečių dozę, nedelsdami skambinkite gydytojui arba vykite į artimiausios ligoninės skubiosios pagalbos skyrių, net jeigu jaučiatės gerai ir apsinuodijimo požymių nėra (Jums gali prireikti skubios medicinos pagalbos).

Perdozavimo simptomai gali būti pykinimas, skrandžio skausmas, vėmimas (gali būti su kraujo priemaišomis), kraujavimas iš virškinimo trakto (taip pat žr. 4 dalį toliau), viduriavimas, galvos skausmas, spengimas ausyse, sumišimas ir drebantys akių judesiai. Taip pat gali pasireikšti susijaudinimas, mieguistumas (somnolencija), dezorientacija arba koma. Kartais pacientams pasireiškia traukuliai. Vartojant dideles dozes pasireiškė mieguistumas (somnolencija), krūtinės skausmas, širdies plakimai, perplakimai, sąmonės praradimas, traukuliai (dažniausiai vaikams), silpnumas ir svaigulys, kraujas šlapime, mažas kalio kiekis kraujyje, šalto kūno jausmas ir kvėpavimo sutrikimai. Be to, gali prailgėti protrombino laikas/ TNS, galimai dėl cirkuliuojančių krešėjimo faktorių veikimo sutrikimo. Gali pasireikšti ūminis inkstų nepakankamumas ir kepenų pažeidimas. Sergantiems astma galimas astmos paūmėjimas. Be to, gali sumažėti kraujospūdis ir sulėtėti kvėpavimas.

Pamiršus pavartoti Adobil 500 mg/150 mg plėvele dengtų tablečių
Jeigu jau beveik laikas gerti kitą dozę, tai užmirštąją praleiskite, o kitą vartokite įprastu laiku. Kitu atveju užmirštą dozę išgerkite iš karto prisiminę, o paskui tabletes gerkite įprasta tvarka. Negalima vartoti dvigubos dozės norint kompensuoti praleistą dozę.

Jeigu abejojate, ar praleisti užmirštą dozę, pasikonsultuokite su gydytoju arba vaistininku.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.
Jeigu pasireikštų sunkus šalutinis poveikis arba pastebėtumėte šiame lapelyje nenurodytą šalutinį poveikį, apie tai pasakykite gydytojui arba vaistininkui.

Jeigu Jums pasireikštų kuris nors žemiau nurodytas sunkus šalutinis poveikis, tai nedelsdami nutraukite Adobil 500 mg/150 mg plėvele dengtų tablečių vartojimą ir praneškite gydytojui arba vykite į artimiausios ligoninės skubiosios pagalbos skyrių.

Dažni šalutinio poveikio reiškiniai:
· vėmimas krauju arba panašiu į kavos tirščius turiniu;
· kraujavimas iš išeinamosios angos, juodos lipnios išmatos arba viduriavimas su krauju;
· veido, lūpų ar liežuvio patinimas, dėl kurio gali pasunkėti rijimas arba kvėpavimas.

Labai reti šalutinio poveikio reiškiniai:
· astma, švokštimas, oro stoka;
· staiga pasireiškęs ar stiprus niežulys, odos išbėrimas, dilgėlinė;
· stiprus odos išbėrimas pūslėmis bei kraujavimas iš lūpų, akių, burnos ertmės, nosies ir lytinių organų (Steven-Johnson sindromas). Labai retais atvejais užfiksuota sunkių odos reakcijų;
· esamų stipriai išreikštų odos infekcinių ligų pasunkėjimas (gali išberti odą, susidaryti pūslių, pakisti jos spalva, pasireikšti karščiavimas, mieguistumas, viduriavimas ir pykinimas ar vėmimas), kitų infekcinių ligų (vėjaraupių ar pūslelinės) pasunkėjimas arba stipriai išreikšta infekcija su poodinių audinių ir raumenų irimu (nekroze), pūslių susidarymu ir odos lupimusi;
· karščiavimas, bendras negalavimas, pykinimas, pilvo skausmas, galvos skausmas ir kaklo stingulys.

Kitas galimas šalutinis poveikis

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· pykinimas ar vėmimas;
· apetito stoka;
· rėmuo ar viršutinės pilvo dalies skausmas;
· mėšlungis, dujų išėjimas, vidurių užkietėjimas ar viduriavimas, nestiprus kraujavimas iš virškinimo trakto;
· odos išbėrimas, niežėjimas;
· galvos skausmas;
· svaigulys;
· nervingumas;
· ūžesys ar spengimas ausyse;
· neįprastas svorio prieaugis, patinimas ir skysčių susilaikymas, kulkšnių ar kojų patinimas (edema).

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· sumažėjęs raudonųjų kraujo ląstelių kiekis, kraujavimas iš nosies ir gausesni menstruaciniai kraujavimai;
· alerginės reakcijos – odos išbėrimas, nuovargis, sąnarių skausmas (pvz., seruminė liga, raudonosios vilkligės sindromas, Henoch-Schönlein vaskulitas, angioedema);
· vyrų krūtų audinio išvešėjimas, sumažėjęs cukraus kiekis kraujyje;
· nemiga;
· pakitusi nuotaika, pvz., depresija, sutrikusi orientacija, nervingumas;
· akių sutrikimai, pvz., laikinai neryškus matymas, akių perštėjimas ir paraudimas, niežėjimas;
· gleivių sutirštėjimas;
· stiprus pilvo skausmas arba skausmingumas, peptinė virškinimo trakto opa;
· žarnų uždegimas, storosios žarnos uždegimo (kolito) ir virškinimo trakto uždegimo (Krono ligos) pasunkėjimas, storosios žarnos divertikulų komplikacijos (perforacija ar fistulė);
· negalėjimas visiškai ištuštinti šlapimo pūslės (šlapimo susilaikymas);
· nenormalūs laboratorinių (kraujo, kepenų ir inkstų fermentų) tyrimų duomenys.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų)):
· plaštakų ir pėdų dilgčiojimas;
· nenormalūs sapnai, nesamų daiktų matymas (haliucinacijos);
· inkstų audinio pažeidimas (ypač vartojant ilgai);
· padidėjęs šlapimo rūgšties kiekis kraujyje (hiperurikemija).

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
· sumažėjęs kalio kiekis (hipokalemija), dėl kurio pasireiškia silpnumas, nuovargis ir raumenų mėšlungis;
· mažakraujystės požymiai, pvz., nuovargis, galvos skausmas, dusulys ir blyškumas;
· neįprastai dažnas kraujavimas ar kraujosruvos, rausvos ar purpurinės dėmės po oda;
· stiprus ar nuolatinis galvos skausmas;
· aplinkos sukimosi pojūtis (vertigo);
· dažni ar nereguliarūs širdies susitraukimai (jaučiamas širdies plakimas, vadinamas palpitacija);
· padidėjęs kraujospūdis ir galimi širdies sutrikimai; 
· stemplės uždegimas;
· pageltusi oda ir (arba) akys (gelta);
· kepenų pažeidimas (ypač vartojant ilgai);
· plaukų slinkimas;
· padidėjęs prakaitavimas;
· dažnai pasireiškiantys arba nerimą keliantys infekcijų požymiai, pvz., karščiavimas, stiprus šaltkrėtis, ryklės uždegimas ar burnos ertmės opelės.

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):
· gali atsirasti sunki odos reakcija, vadinama DRESS sindromu. DRESS sindromo simptomai: odos išbėrimas, karščiavimas, limfmazgių padidėjimas ir padidėjės eozinofilų (baltųjų kraujo kūnelių rūšies) kiekis;
· [bookmark: _Hlk22203534]gydymo pradžioje kartu su karščiavimu pasireiškiantis raudonas, žvynuotas, išplitęs išbėrimas su poodiniais mazgeliais ir pūslelėmis, dažniausiai pažeidžiantis odos raukšles, liemenį ir viršutines galūnes (ūminė generalizuota egzanteminė pustuliozė). Jei Jums pasireikštų šių simptomų, nutraukite Adobil 500 mg/150 mg plėvele dengtų tablečių vartojimą ir nedelsdami kreipkitės medicininės pagalbos. Taip pat žr. 2 skyrių;
· sunkus sutrikimas, dėl kurio gali padidėti kraujo rūgštingumas (vadinamas metaboline acidoze) sunkia liga sergantiems pacientams, vartojantiems paracetamolį (žr. 2 skyrių).

Į pirmiau pateikiamą sąrašą įtrauktas ir sunkus šalutinis poveikis, dėl kurio gali prireikti gydytojo. Vartojant mažas šio vaisto dozes trumpą laiką, šalutinis poveikis pasireiškia retai.

Pranešimas apie šalutinį poveikį
[bookmark: _Hlk171521894]Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui, arba slaugytojui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Adobil 500 mg/150 mg plėvele dengtas tabletes

Šį vaistą laikykite vaikams nepastebimoje ir nepasiekiamoje vietoje.

[bookmark: _Hlk114238730]Šio vaisto laikymui specialių temperatūros sąlygų nereikalaujama. Laikyti gamintojo  pakuotėje, kad vaistas būtų apsaugotas nuo šviesos.

Ant dėžutės po „Tinka iki“ ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Pastebėjus, kad pakuotė pažeista ar apgadinta, šio vaisto vartoti negalima.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Adobil 500 mg/150 mg plėvele dengtų tablečių sudėtis 
· Veikliosios medžiagos yra paracetamolis ir ibuprofenas. Vienoje plėvele dengtoje tabletėje yra   500 mg paracetamolio ir 150 mg ibuprofeno.
· Pagalbinės medžiagos:
· tabletės šerdyje: kukurūzų krakmolas, pregelifikuotas kukurūzų krakmolas, mikrokristalinė celiuliozė, kroskarmeliozės natrio druska, magnio stearatas, talkas;
· tabletės plėvelėje: Opadry baltasis, kurio sudėtyje yra hipromeliozės (E464), laktozės monohidrato (žr. 2 skyrių), titano dioksido (E171), makrogolio/PEG 4000, natrio citrato (E331),  talko.

Adobil 500 mg/150 mg plėvele dengtų tablečių išvaizda ir kiekis pakuotėje
Adobil 500 mg/150 mg plėvele dengtos tabletės yra baltos, kapsulės formos, 19 mm ilgio. Vienoje tabletės pusėje yra jai perlaužti skirta vagelė, o kita pusė lygi. Vagelė skirta tik tabletei perlaužti, jeigu ją visą būtų sunku nuryti, bet ne jai padalyti į lygias dozes.

Kiekvienoje pakuotėje yra 8, 10 arba 16 plėvele dengtų tablečių PVC/Al lizdinėse plokštelėse. Gali būti tiekiamos ne visų dydžių pakuotės.

Registruotojas ir gamintojas

Registruotojas
Swixx Biopharma Kft.
Árpád Fejedelem Útja 26-28
1023 Budapest
Vengrija

Gamintojas 
Aziende Chimiche Riunite Angelini Francesco A.C.R.A.F. S.p.A.
Via Vecchia del Pinocchio, 22
60131 Ancona
Italija

arba

Alterno Labs d.o.o.
Brnčičeva ulica 29
1231 Ljubljana-Črnuče
Slovėnija

arba

Medochemie Ltd., Factory AZ, 2 Michael Erakleous street, Agios Athanassios, Industrial Area, 4101 Agios Athanassios, Limassol, Kipras.

arba

Santa SA
Str. Panselelor, 
Nr. 25, 27, 29, 
Municipiul Brasov,
Judet Brasov, 500419
Rumunija

Jeigu apie šį vaistą norite sužinoti daugiau, kreipkitės į vietinį registruotojo atstovą:
UAB "Swixx Biopharma"
Bokšto g. 1-3, Vilnius LT-01126, Lietuva
Tel. +370 52 369140

Šis vaistas Europos ekonominės erdvės valstybėse narėse registruotas tokiais pavadinimais:
Airija – Easolief Duo 500 mg/150 mg Film-coated Tablets
Austrija – Combogesic 500 mg/150 mg Filmtabletten
Graikija – GOPAIN
Kipras – Combogesic
Kroatija – Combogesic 500 mg/150 mg filmom obložene tablete
Lietuva – Adobil 500 mg/150 mg plėvele dengtos tabletės
Vokietija – Paracetamol/Ibuprofen Acino 500 mg/150 mg Filmtabletten

Šis pakuotės lapelis paskutinį kartą peržiūrėtas 2025-04-30.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.


[bookmark: _GoBack]

